Håkon Noodt

Håkon Noodt (født 1964) er en norsk film- og TV-skaper som blant annet har arbeidet med ungdomsprogrammet U tidlig på 1990-tallet.

Noodt er utdannet filmfotograf og manusforfatter fra Tisch School of the Arts, Institute of Film & Television, og tok graden Bachelor of Fine Arts i 1990. Han begynte sin karriere hos Jim Henson Company i 1989, et amerikansk produksjonseslskap som er mest kjent for TV-serien The Muppet Show.

Karriere 
Håkon Noodt har vært med å skape merkevare for NRK, til serier som U, Gringos og Halvseint. Han har arbeidet med flere subsjangere for U, som Åtte & 1/2, U-Trippel, U-verden og Tur-retur og klippet en rekke av innslagene med stuntreporteren Alex Rosén, innslag som snudde opp ned på NRKs formidling av TV på begynnelsen av 1990-tallet.

Håkon Noodt laget TV-serien Gringos sammen med Terje Nilsen og Torbjørn Morvik, med Petter Nome som programleder. Gringos vant Gullruten 1999 i åpen klasse. Han var manusredaktør for den animerte talkshow­serien Halvseint, som ble nominert til to gullruter, én Amanda og én pris på Annecy International Animated Film Festival i 2008.

Noodt har også arbeidet som postprodusent fra tiden i U og på flere programmer og serier som Gringos, Märtha Louises 30-årsportrett Prinsessen på farten, Berserk mot Nordpolen med Alex Rosén, Jarle Andhøy og David Mercy, og Julekongen, NRK Supers julekalender, sendt første gang i 2012, og han hadde regi på dokumentaren Stemmer fra Ground Zero i 2002, et program som tok opp problemer i New York etter terrorangrepene i 2001. 

Fra 2004 til 2006 laget han dokumentarserien Siv og Knut – en kjærlighetshistorie sammen med Are Faaberg, som fortalte om det heroinavhengige ekteparet der ektemannen Knut hadde sittet og tigget på gata døgnet rundt for å få råd til et bryllup.

Håkon Noodt har også klippet serier som Fotballkrigen med Bård Tufte Johansen, Trond Kirkvaags siste TV-opptreden Luftens Helter, og Størst av alt som mottok Gullruten for beste TV-drama i 2007. I 2010 gjorde han en re-cut på kinofilmen Nokas, en film som blant annet vant to Amanda-priser.

Han har skrevet manus til dramaseriene Det Tredje Tegnet i 2002 og Julekongen i 2012. I 2015 ga han ut barneboka Skalle - lærer forskjellen på hester som kler seg ut som kuer og kuer som kler seg ut som hester.

Filmografi 
 Julekongen, Julekalender (2012) som storyprodusent, manusforfatter og klipper
 Nokas, Spillefilm (2010) som re-cut (klipper)
 Halvseint, Animert talkshow-serie (2007–2008) som manusredaktør
 Siv og Knut - en kjærlighetshistorie, Dokumentarserie (2006) som storyprodusent og klipper
 Størst av alt, Dramaserie (2006) som klipper
 Berserk mot Nordpolen, Dokumentarserie (2003) som regi- etterarbeid og klipper
 Det Tredje Tegnet aka La Rédemptrice, Dramaserie (2002) som serieskaper og manusforfatter
 Stemmer fra Ground Zero, Dokumentarfilm (2002) som regissør, fotograf og klipper
 Gringos, Dokumentarserie (1998–1999) som regissør, fotograf og klipper
 U, TV-serie (1991–1997) - som serieskaper, storyprodusent og klipper

Referanser

Eksterne lenker 
 
 

Norske dramatikere
Norske manusforfattere
Norske filmklippere
Norske regissører
Alumni fra Tisch School of the Arts